Diari Oficial de la Generalitat Valenciana


Sumari del DOGV 2899, del 30-12-1996 (1996/840439)

ORDRE de 9 de desembre de 1996, de la Conselleria de Cultura, Educació i Ciència, per la qual es convoquen les subvencions destinades a federacions esportives de la Comunitat Valenciana per a l'esport federat i programes especials de tecnificació per a l'any 1997, i s'aproven les bases per les quals se'n regula la concessió.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2899

Data del DOGV
:   30-12-1996

Secció del DOGV
:   ALTRES DISPOSICIONS

Número del document
:   1996/840439


Data del document
:   09-12-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 9 de desembre de 1996, de la Conselleria de Cultura, Educació i Ciència, per la qual es convoquen les subvencions destinades a federacions esportives de la Comunitat Valenciana per a l'esport federat i programes especials de tecnificació per a l'any 1997, i s'aproven les bases per les quals se'n regula la concessió.  
D'acord amb allò que s'ha disposat en l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana. Així doncs, i d'acord amb la Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, incumbeix a aquesta, a través de la Conselleria de Cultura, Educació i Ciència, l'ordenació, la programació i la planificació de l'activitat esportiva a la Comunitat Valenciana, mitjançant el foment i la promoció de les federacions esportives existents.  
Considerades les federacions esportives com a entitats d'utilitat pública, a les quals la Llei 10/1990, de 15 d'octubre, de l'Esport, i la Llei 4/1993, de l'Esport de la Comunitat Valenciana, reconeixen, a més de les seues atribucions pròpies, l'exercici per delegació de funcions públiques de caràcter administratiu, i actuen en aquests casos com a agents col·laboradors de l'administració pública. La Conselleria de Cultura, Educació i Ciència ha convocat anualment a càrrec dels pressupostos de la Generalitat Valenciana subvencions a aquestes entitats per a atendre a la realització dels seus fins propis per la funció pública que realitzen, i que és distribuïda seguint criteris d'objectivitat, concurrència i publicitat d'acord amb les bases i els resultats obtinguts en la promoció i foment de la pràctica esportiva.  
L'Ordre de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de despesa, estableix que podran tramitar-se anticipadament subvencions amb càrrec al capítol IV, sempre que aquestes estiguen recollides en els annexos de transferències inclosos en el Projecte de Llei de Pressupostos per al pròxim exercici, enviat pel Govern Valencià a les Corts.  
En virtut d'això, i de conformitat amb allò que s'ha disposat en l'article 35 de la Llei 5/1983, de 30 de desembre, de Govern Valencià, l'article 40 de la Llei 4/1993, de l'Esport de la Comunitat Valenciana, i el text refós de la Llei de la Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana,  
ORDENE  
Primer  
Convocar la concessió de subvencions a federacions esportives de la Comunitat Valenciana per a l'esport federat i programes especials de tecnificació, per un import global màxim de cent noranta milions de pessetes (718.952.968 pessetes), a càrrec de la línia 4,02 del capítol IV de la secció 09, servei 09 i programa 457.10 dels Pressupostos de la Generalitat Valenciana per a 1997.  
Segon  
Aquestes quantitats, així com tots els tràmits dictats fins el moment immediat anterior al de la resolució de concessió de la subvenció, estaran condicionades a l'existència de crèdit adequat i suficient en el capítol IV, secció, servei, programa i línies corresponents que s'establisquen en la Llei de Pressupostos de la Generalitat Valenciana per a 1997.  
Tercer  
Aprovar les bases per les quals es regula la convocatòria de subvencions a les federacions esportives de la Comunitat Valenciana, que figuren com a annex I d'aquesta ordre.  
DISPOSICIONS FINALS  
Primera  
Per a l'adequat desenvolupament i execució d'allò que s'ha disposat en aquesta ordre, es delega en el director general de l'Esport la facultat per a dictar les resolucions de concessió i denegació de les sol·licituds presentades així com les necessàries per a l'aplicació d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar recurs contenciós administratiu en el termini de dos mesos comptadors des del dia de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Cultura, Educació i Ciència.  
Tot això de conformitat amb allò que s'ha previst en els articles 57 i 58 de la Llei Reguladora de la Jurisdicció Contenciós Administrativa i l'article 110.3. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 9 de desembre de 1996  
La consellera de Cultura, Educació i Ciència,  
MARCELA MIRÓ PÉREZ  
ANNEX I  
Bases per les quals es regula la convocatòria de subvencions destinades a federacions esportives de la Comunitat Valenciana per a l'esport federat i programes especials de tecnificació.  
Primera. Beneficiaris  
Podran sol·licitar aquestes subvencions les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana.  
Segona. Objecte i aplicació de les subvencions  
2.1 A fi d'atendre la realització dels fins propis de les federacions esportives i per la funció pública que realitzen, les subvencions es destinaran a recolzar les següents àrees de subvenció:  
2.1.1 Àrea 1. Esport federat  
Les despeses corrents de funcionament i les ocasionades per l'execució dels programes esportius propis de les federacions esportives autonòmiques.  
- Programa I: gestió i funcionament  
Engloba totes aquelles activitats i iniciatives referides a la gestió bàsica de l'organització federativa i de funcionament o desenrotllament administratiu: personal, assemblees, reunions i funcions d'ordenació i regulació de la vida federativa.  
- Programa II: activitats esportives  
Engloba tots aquells esdeveniments esportius, competicions, activitats i iniciatives, que amb la participació d'esportistes de la Comunitat Valenciana, i ja que no estan integrats dins el programa de tecnificació, tinguen com a objectiu fomentar, divulgar, estendre i promoure les modalitats i les especialitats esportives corresponents.   
L'organització d'esdeveniments esportius especials a la Comunitat Valenciana s'inclourà en el Programa d'Activitats Esportives, tot i que podran rebre de la Direcció General de l'Esport una atenció específica, d'acord amb la corresponent ordre de convocatòria que es dicte per a tal fi.  
- Programa III: formació  
Comprèn totes les actuacions, activitats i iniciatives dirigides a la formació de tècnics entrenadors i jutges-àrbitres, així com a la seua actualització i perfeccionament.  
- Programa IV: tecnificació  
Engloba totes aquelles actuacions, activitats i iniciatives que propicien i potencien la millora del rendiment i l'obtenció de resultats qualitatius dels esportistes federats destacats, a través d'entrenaments, concentracions i la seua participació en competicions oficials en representació de la Comunitat Valenciana. Aquest programa podrà ser objecte d'atenció i valoració específiques amb càrrec a l'àrea de subvenció 2.  
2.1.2. Àrea 2. Tecnificació federativa  
Els programes de tecnificació federatius, que per les seues característiques i importància siguen qualificats com a especials per la Direcció General de l'Esport.  
2.1.3 L'aplicació de la subvenció al Programa I, Gestió i Funcionament, no podrà ser superior al 25% de l'ajuda concedida per a l'Àrea 1.  
Tercera. Sol·licituds i documentació  
3.1 Les sol·licituds es realitzaran mitjançant una instància dirigida al director general de l'Esport de la Conselleria de Cultura, Educació i Ciència segons model que figura com a annex II d'aquesta ordre.  
3.2 La instància s'acompanyarà amb la següent informació i documentació  
- Nombre de llicències esportives per categories i any.  
- Llistat i nombre de clubs i unes altres entitats esportives adscrites a la federació.  
- Projecte de pressupostos per àrees de subvenció de l'exercici per al que se sol·licita la subvenció.  
- Memòria explicativa de les àrees de subvenció a desenvolupar per als quals se sol·licita subvenció.  
- Full de dades bancàries.  
3.3 A més de la informació i documentació senyalada en el punt 4.2, la Direcció General de l'Esport podrà demanar qualsevol altra que considere necessària per a conéixer millor i comprendre els programes subvencionables.  
3.4 Les sol·licituds es presentaran en el Registre General de la Conselleria de Cultura, Educació i Ciència, siti a l'av. de Campanar, 32 de València, a les direccions territorials de Cultura i Educació d'Alacant, Castelló o València o en qualsevol dels llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.5 El termini de presentació d'instàncies serà de 30 dies naturals comptadors a partir de l'endemà de la publicació de l'ordre anual de convocatòria en el Diari Oficial de la Generalitat Valenciana. En cas que el termini finalitze en dia inhàbil, en dissabte o el 24 o 31 de desembre, s'entendrà prorrogat fins el primer dia hàbil següent.  
3.6 L'admissió a tràmit d'una sol·licitud de subvencions o ajudes no generarà cap compromís de concessió d'aquesta.  
3.7 La sol·licitud es considerarà desestimada si la seua resolució no es produeix en el termini de tres mesos des de la finalització del termini de presentació d'instàncies.  
Quarta. Valoració de les sol·licituds i resolució del procediment  
4.1 Per a l'estudi i valoració de les sol·licituds presentades es constituirà una comissió avaluadora formada per cinc representants designats pel director general de l'Esport.  
4.2 La valoració de les sol·licituds s'efectuarà atenent els següents criteris:   
a) Coherència dels programes i pressupostos presentats.  
b) Nombre de clubs o entitats adscrites a la federació.  
c) Nombre de llicències d'esportistes federats.  
d) Qualificació de l'esport com a olímpic.  
e) Capacitat d'autofinançament i solvència segons es desprèn dels seus estats financers.  
4.3 Una vegada formalitzats els actes d'instrucció corresponents, la comissió avaluadora elevarà la proposta de resolució de concessió o desestimació al director general de l'Esport, qui resoldrà per delegació de la consellera de Cultura, Educació i Ciència.  
4.4 La Direcció General de l'Esport notificarà als interessats la resolució de concessió o desestimació de les sol·licituds presentades.  
Cinquena. Obligacions dels beneficiaris  
5.1 Mantenir-se en la situació que legitima la seua concessió.  
5.2 Acreditar el compliment dels requisits i condicions que determinen la concessió o l'aprofitament de l'ajuda.  
5.3 La submissió a les actuacions de control financer que corresponen a la Intervenció General en relació amb les subvencions i ajudes concedides.  
5.4 Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.  
5.5 Fer constar expressament en tota informació o documentació pròpia de les activitats i competicions federatives la col·laboració de la Generalitat Valenciana, Conselleria de Cultura, Educació i Ciència.  
5.6 La realització dels programes per als quals fora concedida la subvenció serà d'exclusiva responsabilitat de l'entitat. Així mateix, estaran a càrrec seu els mitjans humans i materials que calguen per al seu compliment, fins i tot el de les obligacions fiscals i de la Seguretat Social que se'n deriven.  
5.7 Les federacions beneficiàries queden obligades a notificar a la Direcció General de l'Esport qualsevol proposta de canvi o modificació de l'àrea de subvenció i pressupostos presentats en el moment que es produïsca.  
Sisena. Modificació de la resolució de concessió  
6.1 L'import de la subvenció concedida en cap cas podrà ser de tal quantia que, aïlladament o en concurrència amb subvencions o ajudes d'unes altres administracions públiques o d'uns altres ens públics o privats, supere el cost de l'activitat a desenvolupar pel beneficiari.  
6.2 Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per unes altres administracions o ens públics o privats, podrà donar lloc a la modificació de la resolució de la concessió.  
Setena. Procediment de pagament i terminis de justificació  
7.1 El lliurament de les subvencions es produirà:  
a) D'una sola vegada o en parts, prèvia justificació del total o d'un 25% del total de la subvenció respectivament.  
b) O aplicant el règim previst en la Llei d'Hisenda Pública de la Generalitat Valenciana (art. 47 bis):  
- Un 40% de l'import de forma immediata una vegada concedida la subvenció.  
- Un 20% darrere de l'aportació i comprovació de la documentació justificativa de l'efectiva i correcta aplicació de la suma alliberada a l'actuació objecte de la subvenció, i  
- La resta, una vegada es justifique el compliment del convingut.  
7.2 Per a la concessió immediata d'una bestreta del 40%, les garanties a aportar pels beneficiaris es constituiran per la totalitat de la bestreta, en alguna de les següents formes: en metàl·lic, en valors públics o mitjançant un aval bancari prestat en forma i condicions reglamentàries.  
Quan les garanties es constituïsquen en metàl·lic o en valors públics, s'efectuarà el dipòsit a la Caixa General de Dipòsits o a les tresoreries territorials de la Conselleria d'Economia i Hisenda.  
7.3 El termini de presentació de les justificacions requerides conclourà el 1 de novembre de l'any en curs, excepte per a les ajudes relatives als Programa de Tecnificació. En aquest cas conclourà el 31 de desembre.  
Vuitena. Justificació de la subvenció  
8.1 Abans de cobrar el primer o únic pagament de la subvenció, les federacions hauran d'acreditar que es troben al corrent de les seues obligacions tributàries i enfront de la Seguretat Social mitjançant una certificació referida al moment de finalització del termini de presentació de sol·licituds, en la forma establerta en l'Ordre de 30 de maig de 1996, de la Conselleria d'Economia i Hisenda (DOGV núm. 2.775 de 21.06.96).  
8.2 Per a la percepció de la subvenció, les federacions beneficiàries hauran de presentar una certificació que reculla el resum de despeses per àrees de subvenció.  
8.3 Aquesta certificació la realitzarà cada àrea de subvenció concedida i s'hi adjuntarà un compte justificatiu per cada activitat, en la qual es relacionaran les despeses realitzades en cadascuna d'elles.  
8.4 Als comptes justificatius s'adjuntaran els documents que protegisquen les despeses efectuades, en original i còpia. Una vegada comprovats els documents es tornaran a les federacions els originals per a la seua custòdia.  
8.5 Els justificants integrants de cada compte justificatiu hauran de complir els requisits formals legalment establerts.  
8.6 Els justificants hauran de ser presentats relacionats i numerats correlativament, partint del núm. 1 en cada compte. Els justificants que continguen més d'un document hauran d'anar numerats, també correlativament, partint del núm. 1 (per exemple, justificant núm. 7, document 7/1, 7/2, ...).  
8.7 Queden excloses de la possibilitat de la seua justificació amb fons procedents de la subvenció de la Direcció General de l'Esport les despeses ocasionades per:  
- Adquisició d'immobilitzat.  
- Adquisició de béns destinats a la venda.  
- Tributs (excepte l'IVA).  
- Aportacions a sistemes complementaris de pensions.  
- Multes i recàrrecs per pròrroga o apremi imposat per qualsevol administració pública.  
- Els bitllets emesos i no utilitzats.  
- Despeses extres d'hotel.  
- Indemnitzacions per raó de servei que superen les quanties màximes establertes per la Generalitat Valenciana per a la seua personal.  
- Despeses sumptuàries.  
Amb caràcter general no podran justificar-se a càrrec de la subvenció de la conselleria totes aquelles despeses que es financen amb aportacions directes d'esportistes, clubs o tècnics, com ara llicències esportives, mutualitats, quotes de curset, etc.  
Novena. Memòria esportiva  
Darrere de la justificació de la totalitat de la subvenció de la Conselleria de Cultura, Educació i Ciència es presentarà la memòria esportiva de l'any en el termini màxim de tres mesos des de la finalització de l'exercici econòmic d'aplicació de la subvenció concedida.   
Deu. Reintegre de les subvencions  
Procedirà el reintegrament de les quantitats percebudes i l'exigència de l'interès de demora des del moment del pagament de la subvenció en els següents casos:  
a) Incompliment de l'obligació de justificació.  
b) Obtenció de la subvenció sense reunir les condicions requerides per a això.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades als beneficiaris amb motiu de la concessió de la subvenció.  
e) Igualment, en el supòsit contemplat en la base 6.1, quan la subvenció principal siga de la Generalitat Valenciana procedirà el reintegrament de l'excés obtingut sobre el cost de l'activitat desenvolupada.  
Onze  
En tot allò no previst en aquesta ordre, els beneficiaris se sotmetran a allò que s'ha establert en la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici que es tracte.  
Tot això sense perjudici del règim d'infraccions i sancions previst en el títol VI del text refós de la Llei d'Hisenda Pública de la Generalitat Valenciana.